VSM Sklep I Ip 1031/2019-1
Datum: 2020-02-28T01:00:00.000+01:00
ecli: ECLI:SI:VSMB:2020:I.IP.1031.2019.1
sodisce: Višje sodišče v Mariboru
oddelek: Izvršilni oddelek
institut: procesna legitimacija - nedovoljena pritožba
jedro: Odločitev o zavrženju ugovora dolžnikovega dolžnika se nanaša izključno na U. K. in z njo na noben način ni bilo poseženo v pravice ali pravni položaj dolžnika. Za pritožbo zoper takšno odločitev tako pritožnik nima procesne legitimacije, zato je njegova pritožba nedovoljena.
zveza: ZPP člen 343, 343/4

## Jedro

Odločitev o zavrženju ugovora dolžnikovega dolžnika se nanaša izključno na U. K. in z njo na noben način ni bilo poseženo v pravice ali pravni položaj dolžnika. Za pritožbo zoper takšno odločitev tako pritožnik nima procesne legitimacije, zato je njegova pritožba nedovoljena.

## Izrek

I. Pritožba se zavrže. II. Dolžnikov stroškovni zahtevek se zavrne.

## Obrazložitev

1. Sodišče prve stopnje je z uvodoma navedenim sklepom zavrglo ugovor dolžnikovega dolžnika U.K. zoper sklep o izvršbi.

2. Zoper sprejeto odločitev se pravočasno pritožuje dolžnik. Navaja, da je dolžnikov dolžnik sklepu o izvršbi pravilno ugovarjal, saj temu sledi le še sklep o prenosu terjatve. Rubež bodoče pogojne denarne terjatve, ki naj bi bila pridobljena iz naslova ničnosti preužitkarske pogodbe posega v pravni položaj bodočega pogojnega dolžnika. Z nasprotnim zaključkom je sodišče prve stopnje nepravilno in preuranjeno presojalo o obstoju terjatve, saj bi to lahko storilo le v primeru, da bi razpolagalo s sodno odločbo iz zadeve II P 874/2018. Pritožbenemu sodišču predlaga, da pritožbi ugodi, izpodbijani sklep razveljavi in zadevo vrne sodišču prve stopnje v novo odločanje.

3. Pritožba ni dovoljena.

4. Sodišče prve stopnje je z izpodbijanim sklepom odločalo o pravnem sredstvu dolžnikovega dolžnika U.K. zoper sklep o izvršbi z dne 9. 4. 2019 v delu, v katerem je bila dovoljena izvršba z rubežem bodoče pogojne denarne terjatve, ki jo ima dolžnik do (tega) dolžnikovega dolžnika.

5. Odločitev o zavrženju ugovora dolžnikovega dolžnika se nanaša izključno na U.K.in z njo na noben način ni bilo poseženo v pravice ali pravni položaj dolžnika. Za pritožbo zoper takšno odločitev tako pritožnik nima procesne legitimacije, zato je njegova pritožba nedovoljena.

6. Pritožbeno sodišče je zato v skladu s četrtim odstavkom 343. člena Zakona o pravdnem postopku - ZPP v zvezi s prvim odstavkom 366. člena ZPP in 15. členom Zakona o izvršbi in zavarovanju - ZIZ pritožbo dolžnika zavrglo.

7. V posledici neuspeha s pritožbo in dejstva, da je dolžnik oproščen plačila sodne takse ter mu ti stroški, katerih povrnitev zahteva, niso nastali, je njegov stroškovni zahtevek zavrniti (prvi odstavek 165. člena ZPP v zvezi s prvim odstavkom 154. člena ZPP, oba v zvezi s 15. členom ZIZ).